“บอนด์ยีลด์” อายุ 10 ปีพุ่ง 3% เก็งเฟดเร่งขึ้นดบ. สกัดเงินเฟ้อ
“บอนด์ยีลด์สหรัฐ” อายุ 10 ปี พุ่งแตะ 2.91% ทำนิวไฮกว่า 3 ปี และอายุ 30 ปี ปรับตัวขึ้น 2.98% เก็งเฟดเร่งขึ้นดอกเบี้ย เพื่อสกัดเงินเฟ้อ
“บอนด์ยีลด์สหรัฐ” อายุ 10 ปี พุ่งแตะ 2.91% ทำนิวไฮกว่า 3 ปี และอายุ 30 ปี ปรับตัวขึ้น 2.98% เก็งเฟดเร่งขึ้นดอกเบี้ย เพื่อสกัดเงินเฟ้อ
19 เม.ย. 2565

ผู้สื่อข่าวรายงานว่า อัตราผลตอบแทนพันธบัตรรัฐบาลสหรัฐอายุ 10 ปีพุ่งขึ้นแตะระดับ 2.91% ซึ่งเป็นระดับสูงสุดนับตั้งแต่ปลายปี 2561 ท่ามกลางการคาดการณ์ที่ว่า ธนาคารกลางสหรัฐ (เฟด) จะเร่งปรับขึ้นอัตราดอกเบี้ยเพื่อสกัดเงินเฟ้อ
โดย ณ เวลา 18.32 น.ตามเวลาไทย อัตราผลตอบแทนพันธบัตรรัฐบาลสหรัฐอายุ 10 ปี ดีดตัวสู่ระดับ 2.890% หลังแตะระดับ 2.91% ในช่วงแรก ขณะที่อัตราผลตอบแทนพันธบัตรรัฐบาลอายุ 30 ปี ปรับตัวขึ้นสู่ระดับ 2.981%
ขณะที่ราคาพันธบัตร และอัตราผลตอบแทนพันธบัตรจะปรับตัวในทิศทางตรงกันข้ามกัน
ทั้งนี้ สหรัฐเปิดเผยดัชนีราคาผู้บริโภค (CPI) พุ่งขึ้น 8.5% ในเดือนมี.ค. เมื่อเทียบรายปี ซึ่งเป็นระดับสูงสุดนับตั้งแต่เดือนธ.ค.2524
อย่างไรก็ดี ตลาดการเงินคาดการณ์ว่า เฟดจะปรับขึ้นอัตราดอกเบี้ย 0.50% ในการประชุมทั้งในเดือนพ.ค.และมิ.ย. ดังนั้นหากเฟดปรับขึ้นอัตราดอกเบี้ยในการประชุมเดือนพ.ค.ตามที่ตลาดคาดไว้ ก็จะเป็นครั้งแรกที่เฟดปรับขึ้นอัตราดอกเบี้ย 0.50% นับตั้งแต่ปี 2543
นอกจากนี้นักลงทุนจับตารายงานสรุปภาวะเศรษฐกิจ หรือ Beige Book ของเฟดที่จะมีการเปิดเผยในวันพรุ่งนี้ ซึ่งจะบ่งชี้ภาวะเศรษฐกิจสหรัฐ และทิศทางอัตราดอกเบี้ยของเฟด